**ΕΠΙΤΗΡΗΣΗ ΤΩΝ ΠΝΕΥΜΟΝΙΩΝ ΠΟΥ ΣΧΕΤΙΖΟΝΤΑΙ ΜΕ ΤΟΝ ΑΝΑΠΝΕΥΣΤΗΡΑ (VAP) ΣΤΗΝ ΕΛΛΑΔΑ: ΒΙΒΛΙΟΓΡΑΦΙΚΗ ΑΝΑΣΚΟΠΗΣΗ**

**Χρήστος Τριανταφύλλου1, Ιωάννης Κοψιδάς1, Βαρβάρα Καουνά1, Γεωργία Παπαδοπούλου1, Παναγιώτης Σκευάκης1, Αικατερίνη Τσαντίλα1, Αγγελική Καραΐσκου1, Θεοκλής Ζαούτης1**

**1. Κέντρο Κλινικής Επιδημιολογίας και Έκβασης Νοσημάτων (CLEO), Αθήνα**

**Εισαγωγή: Οι πνευμονίες που σχετίζονται με τον αναπνευστήρα (VAP) συνδέονται με αυξημένο κόστος φροντίδας, νοσηρότητα και θνησιμότητα, ενώ παρατείνουν σημαντικά τη διάρκεια νοσηλείας και την παραμονή του ασθενούς σε μηχανικό αερισμό.**

**Σκοπός: Η παρουσίαση των αποτελεσμάτων επιτήρησης των περιστατικών VAP που καταγράφηκαν σε ελληνικές μελέτες.**

**Υλικό και μέθοδοι: Πραγματοποιήθηκε αναζήτηση της βιβλιογραφίας στις ηλεκτρονικές βάσεις δεδομένων “PubMed” και στη “Scopus”, με τις λέξεις-κλειδιά: “Greece”, “** **ventilator-associated event”, “VAE”, “ventilator-associated pneumonia” και “VAP”, χωρίς να τεθούν χρονικοί περιορισμοί. Κριτήρια αποκλεισμού αποτέλεσαν η γλώσσα, εκτός της αγγλικής και της ελληνικής, να είναι μελέτες περίπτωσης, άρθρα σύνταξης, ανασκοπήσεις και γράμματα προς τον εκδότη, οι μελέτες να μην παραθέτουν δεδομένα που αφορούν την Ελλάδα και να έχουν γίνει πάνω σε ζώα.**

**Αποτελέσματα: Από τις δημοσιευμένες μελέτες, 10 πληρούσαν τις προϋποθέσεις ένταξης στη βιβλιογραφική ανασκόπηση (πίνακας 1). Από τις 9 μελέτες που αφορούσαν ενήλικες ασθενείς, στις 5 υπολογίστηκε η συχνότητα των VAP (VAP occurrence), η οποία κυμάνθηκε από 27,6% έως 36% και στις υπόλοιπες 4 υπολογίστηκε ο ρυθμός VAP (VAP rate ανά 1000 ημέρες υπό μηχανικό αερισμό), ο οποίος κυμάνθηκε από 12,5 έως 21,6 λοιμώξεις ανά 1000 ημέρες υπό μηχανικό αερισμό. Σε μία μελέτη που αφορούσε παιδιατρικούς ασθενείς, υπολογίστηκε ο ρυθμός των συμβάντων που σχετίζονται με τον αναπνευστήρα (VAE) (VAE rate ανά 1000 ημέρες υπό μηχανικό αερισμό), όπου βρέθηκε να είναι 7,1 συμβάντα ανά 1,000 ημέρες υπό μηχανικό αερισμό.**

**Συμπεράσματα: Οι VAP αποτελούν μία από τις συχνότερες νοσοκομειακές λοιμώξεις που παρατηρούνται στον ελλαδικό χώρο. Η επιτήρηση και η καταγραφή τους είναι αναγκαία προκειμένου να σχεδιαστεί μια δέσμη μέτρων με στόχο την πρόληψή τους.**

|  |  |  |  |
| --- | --- | --- | --- |
| **Πίνακας 1: Χαρακτηριστικά μελετών βιβλιογραφικής ανασκόπησης** | | | |
| **Πρώτος συγγραφέας, έτος** | **Η μελέτη πραγματοποιήθηκε σε ενήλικες ή παιδιά;** | **Αριθμός ΜΕΘ που συμμετείχαν** | **Αποτελέσματα επιτήρησης** |
| **Tsakiridou, 2018** | **Ενήλικες** | **Μία ΜΕΘ** | **Συχνότητα των VAP: 36/100=36%** |
| **Parisi, 2016** | **Ενήλικες** | **Μία ΜΕΘ** | **Ρυθμός VAP: 21,6 λοιμώξεις ανά 1.000 ημέρες υπό μηχανικό αερισμό** |
| **Apostolopoulou, 2013** | **Ενήλικες** | **3 ΜΕΘ** | **Ρυθμός VAP: 20 λοιμώξεις ανά 1.000 ημέρες υπό μηχανικό αερισμό** |
| **Kontopidou, 2013** | **Ενήλικες** | **19 ΜΕΘ** | **Συχνότητα των VAP: 35/127=27,6%** |
| **Makris, 2011** | **Ενήλικες** | **2 ΜΕΘ** | **Συχνότητα των VAP: 44/152=28,9%** |
| **Dima, 2007** | **Ενήλικες** | **8 ΜΕΘ** | **Ρυθμός VAP: 12,5 λοιμώξεις ανά 1.000 ημέρες υπό μηχανικό αερισμό** |
| **Apostolopoulou, 2003** | **Ενήλικες** | **4 ΜΕΘ** | **Συχνότητα των VAP: 56/175=32%** |
| **Sofianou, 2000** | **Ενήλικες** | **Μία ΜΕΘ** | **Συχνότητα των VAP: 67/198=33,8%** |
| **Markogiannakis, 2008** | **Ενήλικες** | **Μία ΜΕΘ** | **Ρυθμός VAP: 20,3 λοιμώξεις ανά 1000 ημέρες υπό μηχανικό αερισμό** |
| **Iosifidis, 2016** | **Παιδιά** | **Μία ΠΜΕΘ** | **Ρυθμός VAE: 7,1 συμβάντα ανά 1,000 ημέρες υπό μηχανικό αερισμό** |

**ΜΕΘ: Μονάδα Εντατικής Θεραπείας, ΠΜΕΘ: Μονάδα Εντατικής Θεραπείας Παίδων, VAP:** **Πνευμονίες που Σχετίζονται με τον Αναπνευστήρα, VAE: Συμβάντα που Σχετίζονται με τον Αναπνευστήρα, Ρυθμός VAP: VAP rate ανά 1000 ημέρες υπό μηχανικό αερισμό, Συχνότητα των VAP: VAP occurrence, Ρυθμός VAE: VAE rate ανά 1000 ημέρες υπό μηχανικό αερισμό.**